钦定古今图书集成/历象汇编/岁功典/第074卷 > 《淮南子》 > 时则训
## 钦定古今图书集成/历象汇编/岁功典/第074卷 > 《淮南子》 > 时则训

“季秋之月，招摇指戌，昏虚中，旦柳中，其位西方，其日
庚辛，其虫毛，其音商，律中无射，其数九，其味辛，其臭
腥，其祀门，祭先肝”，候雁来宾，雀入大水为蛤，菊有黄
华，豺乃祭，兽戮禽。天子衣白衣，乘白骆，服白玉，建白
旗，食麻与犬，服八风水，爨柘燧火。西宫御女白色，衣
白采，撞日钟，其兵戈，其畜犬，朝于总章右个，命有司
申严号令，百官贵贱，无不务入，以会天地之藏，无有
宣出。乃命冢宰，农事备收，举五谷之要，藏帝籍之收
于神仓。是月也，霜始降，百工休。乃命有司曰：“寒气总
至，民力不堪，其皆入室。”上丁，入学习吹。大飨帝，尝牺
牲。合诸侯，制百县，为来岁受朔日。与诸侯所税于民。
轻重之法，贡赋之数，以远近土地所宜为度。乃教于
田猎，以习五戎。命太仆及七驺咸驾，戴荏，授车以级，
皆正设于屏外。司徒搢扑，北向以赞之。天子乃厉服
广饰，执弓操矢以猎。命主祠祭，禽四方。是月，草木黄
落，乃伐薪为炭，蛰虫咸。乃趣狱刑，毋留有罪，收禄
秩之不当，供养之不宜者。通路除道，从境始至国而
后已。是月，天子乃以犬尝麻，先荐寝庙。季秋行夏令，
则其国大水，冬藏殃败，民多鼽窒。行冬令，则国多盗
贼，边境不宁，土地分裂。行春令，则暖风来至，民气解
惰，师旅并兴。九月，官候其树槐。